酬夢得以予五月長齋延僧徒絕賓友見戲十韻
作者：白居易
朝代：唐

paragraphs: 賓客懶逢迎，翛然池館清。
簷閑空燕語，林靜未蟬鳴。
葷血還休食，杯觴亦罷傾。
三春多放逸，五月暫修行。
香印朝煙細，紗燈夕焰明。
交遊諸長老，師事古先生。
禪後心彌寂，齋來體更輕。
不唯忘肉味，兼擬滅風情。
蒙以聲聞待，難將戲論爭。
虛空若有佛，靈運恐先成。